CELEX: 32016D1774
Language: lt
Date: 1475539200000
Title: 2016 m. spalio 4 d. Komisijos įgyvendinimo sprendimas (ES) 2016/1774, kuriuo iš dalies keičiamas Sprendimas 2010/381/ES dėl neatidėliotinų priemonių, taikomų iš Indijos importuojamoms ir žmonėms vartoti skirtoms akvakultūros produktų siuntoms (pranešta dokumentu Nr. C(2016) 6280) (Tekstas svarbus EEE)

6.10.2016   
            
            
               LT
            
            
               Europos Sąjungos oficialusis leidinys
            
            
               L 271/7
            
         KOMISIJOS ĮGYVENDINIMO SPRENDIMAS (ES) 2016/1774
   2016 m. spalio 4 d.
   kuriuo iš dalies keičiamas Sprendimas 2010/381/ES dėl neatidėliotinų priemonių, taikomų iš Indijos importuojamoms ir žmonėms vartoti skirtoms akvakultūros produktų siuntoms
   
      
         (pranešta dokumentu Nr. C(2016) 6280)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamento (EB) Nr. 178/2002, nustatančio maistui skirtų teisės aktų bendruosius principus ir reikalavimus, įsteigiančio Europos maisto saugos tarnybą ir nustatančio su maisto saugos klausimais susijusias procedūras (1), ypač jo 53 straipsnio 1 dalies b punkto ii papunktį;
   kadangi:
   
               (1)
            
            
               Reglamente (EB) Nr. 178/2002 Sąjungos ir nacionaliniu lygmenimis nustatyti maistą ir pašarus reglamentuojantys bendrieji principai, visų pirma susiję su maisto ir pašarų sauga. Reglamente numatytos neatidėliotinos priemonės, kai akivaizdu, kad iš trečiosios šalies importuotas maistas arba pašarai gali kelti didelį pavojų žmonių ir gyvūnų sveikatai ar aplinkai ir kad šio pavojaus valstybės (-ių) narės (-ių) taikomomis priemonėmis sėkmingai išvengti neįmanoma;
            
         
               (2)
            
            
               Tarybos direktyvoje 96/23/EB (2) nustatyta, kad gyvūnų ir pirminių gyvūninių produktų gamybos procesas turi būti tikrinamas, siekiant gyvuose gyvūnuose, jų išmatose ir kūno skysčiuose bei audiniuose, gyvūnų produktuose, gyvūnų pašaruose ir geriamajame vandenyje nustatyti tam tikrus likučius ir medžiagas;
            
         
               (3)
            
            
               Komisijos sprendime 2010/381/ES (3) nustatyta, kad ne mažiau kaip 10 % žmonėms vartoti skirtų akvakultūros produktų siuntų iš Indijos turi būti tiriama, siekiant nustatyti, ar produktuose yra farmakologiškai aktyvių medžiagų, kaip apibrėžta Europos Parlamento ir Tarybos reglamento (EB) Nr. 470/2009 (4) 2 straipsnio a punkte, ypač chloramfenikolio, tetraciklino, oksitetraciklino ir chlortetraciklino ir nitrofuranų metabolitų;
            
         
               (4)
            
            
               oficialios kontrolės laboratorijų atliktų tyrimų rezultatai rodo, kad žmonėms vartoti skirti akvakultūros produktai iš Indijos neatitinka reikalavimų dėl chloramfenikolio, tetraciklino, oksitetraciklino, chlortetraciklino ir nitrofuranų metabolitų likučių buvimo juose;
            
         
               (5)
            
            
               2014 m. kovo mėn. Indijoje atlikto Komisijos kontrolės tarnybos tikrinimo metu patvirtinta, kad Indijos garantijos dėl akvakultūros produktų likučių labai priklauso nuo papildomų iki derliaus nuėmimo ir prieš eksportą vykdomų tyrimų programų, kurios tam tikru mastu sušvelnina ilgalaikius trūkumus, nustatomus oficialios kontrolės ūkiuose metu, ir ypač susijusius su prastais oficialios kontrolės dėl veterinarinių vaistų naudojimo rezultatais. Vis dėlto šių garantijų patikimumas yra mažas dėl santykinai nedidelio medžiagų, kurios tiriamos pagal minėtas papildomas programas, spektro. Iki šiol nebuvo tinkamai atsižvelgta į tikrinimo ataskaitos rekomendacijas dėl akvakultūros ūkių oficialios stebėsenos;
            
         
               (6)
            
            
               tikslinga pritaikyti Sprendimo 2010/381/ES priemones visiems iš Indijos importuojamiems ir žmonėms vartoti skirtiems akvakultūros produktams. Prievolė atlikti privalomuosius tyrimus turėtų būti sustiprinta, kad būtų užkirstas kelias Indijos gamintojams neteisėtai naudoti atitinkamas medžiagas ir sumažinta rizika žmonių sveikatai Europos Sąjungoje;
            
         
               (7)
            
            
               įgyvendinus integruotą kompiuterinę veterinarijos sistemą (TRACES) pagal Komisijos sprendimo 2004/292/EB (5) 3 straipsnį ir geriau naudojant TRACES importavimo modulį informacijai apie laboratorinių tyrimų rezultatus, valstybės narės turėtų būti atleistos nuo prievolių teikti ketvirtines ataskaitas, nustatytas Sprendimo 2010/381/ES 5 straipsnio 2 dalyje;
            
         
               (8)
            
            
               todėl Sprendimas 2010/381/ES turėtų būti atitinkamai iš dalies pakeistas;
            
         
               (9)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ
   1 straipsnis
   Sprendimas 2010/381/ES iš dalies keičiamas taip:
   
               1)
            
            
               3 straipsnio 1 dalis pakeičiama taip:
               „1.   Naudodamos tinkamus mėginių ėmimo planus valstybės narės užtikrina, kad oficialūs mėginiai būtų imami bent iš 50 % siuntų, pateiktų importui jų teritorijos pasienio kontrolės postuose. Tais atvejais, kai siuntą sudaro akvakultūros produktai iš daugiau kaip vienos kilmės įmonės, mėginiai imami iš kiekvienos atskiros įmonės.“
            
         
               2)
            
            
               5 straipsnio 2 dalis išbraukiama.
            
         2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. spalio 4 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 31, 2002 2 1, p. 1.
   
      (2)  1996 m. balandžio 29 d. Tarybos direktyva 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių (OL L 125, 1996 5 23, p. 10).
   
      (3)  2010 m. liepos 8 d. Komisijos sprendimas 2010/381/ES dėl neatidėliotinų priemonių, taikomų iš Indijos importuojamoms ir žmonėms vartoti skirtoms akvakultūros produktų siuntoms (OL L 174, 2010 7 9, p. 51).
   
      (4)  2009 m. gegužės 6 d. Europos Parlamento ir Tarybos reglamentas (EB) Nr. 470/2009, nustatantis Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantis Tarybos reglamentą (EEB) Nr. 2377/90 ir iš dalies keičiantis Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (OL L 152, 2009 6 16, p. 11).
   
      (5)  2004 m. kovo 30 d. Komisijos sprendimas 2004/292/EB dėl TRACES sistemos įdiegimo ir iš dalies keičiantis Sprendimą 92/486/EEB (OL L 94, 2004 3 31, p. 63).